<classify> MIGOGORO ya viongozi, usimamizi duni na udhaifu wa viongozi wa Wilaya ya Kibondo mkoani hapa katika ukusanyaji wa mapato ya ndani ya halmashauri hiyo ni kati ya mambo yaliyomkera Waziri Mkuu, Kassim Majaliwa.Majaliwa aliamuru kusimamishwa kazi kwa Mweka Hazina wa halmashauri hiyo,Thomas Chogolo ili kupisha uchunguzi wa serikali kuhakiki mapato na matumizi ya halmashauri. Katika agizo lake alilolitoa wakati wa kikao na watumishi wa halmashauri hiyo, Majaliwa aliamuru Chogolo kuripoti kwa Katibu Tawala wa Mkoa wa Kigoma awe chini ya uangalizi wake hadi uchunguzi huo utakapokamilika.Majaliwa alisema kuwa ikiwa ni robo ya tatu ya muda wa mwaka wa serikali, Halmashauri ya Wilaya Kibondo imekusanya asilimia 29 ya mapato ya ndani tofauti na maelekezo ya serikali ya kuzitaka halmashauri kukusanya asilimia 80 ya mapato kutoka vyanzo vya ndani.Alisema idara ya fedha imekuwa na udhaifu mkubwa katika jambo hilo na kuna matatizo yanayochangia kutofikiwa ukusanyaji mapato hayo huku idara ikishindwa kuwa na ubunifu na kushindwa kuwatumia watendaji wa kata katika kukusanya mapato ya vyanzo mbalimbali. Waziri Mkuu Majaliwa alieleza kushangazwa na mapato ya serikali kukusanywa lakini hayaingizwi kwenye mfumo hivyo serikali kutokuwa na takwimu sahihi za ukusanyaji.Tumeona lipo tatizo kwa Mweka Hazina na timu yake akiwa kama msimamizi mkubwa wa ukusanyaji wa mapato na matumizi ya serikali. Nimeamua akae pembeni tufanye uchunguzi kujiridhisha na hali ya ukusanyaji wa mapato na matumizi yake na kuanzia sasa sitaki aguse karatasi wala chombo chochote ambacho ni sehemu ya utendaji wake katika ukusanyaji mapato na matumizi ya halmashauri, alisema.Alitaka viongozi na watendaji wa halmashauri kufanya kazi kama timu moja kwani ipo migogoro mikubwa ya viongozi na watendaji ukiwemo mgogoro wa Mbunge na Mkuu wa Wilaya, Mbunge na watendaji wa halmashauri. Alisema mambo hayo licha ya kuchangia ukusanyaji duni wa mapato, yanakwamisha utekelezaji wa miradi ya wananchi.Ukusanyaji mapato ndiyo kipaumbele cha serikali, lazima mapato ya kutosha yakusanywe na yaoneshwe kwenye mfumo wa ukusanyaji mapato wa serikali, matumizi yake yawekwe wazi kulingana na mipango ya serikali na taarifa zitolewe kwenye vikao vya kisheria ikiwemo vikao vya mabaraza ya madiwani, alisema.Pamoja na changamoto ya ukusanyaji wa mapato ya ndani ya serikali, Waziri Mkuu alisema serikali itaendelea kuleta fedha nyingi kwa utekelezaji wa shughuli za maendeleo ya wananchi na kuonya atakayezigusa fedha hizo na kutumika bila kufuata utaratibu sheria kazi za kisheria na utumishi atachukuliwa hatua kali.  <topic>: kitaifa 